夜大雪歌
作者：陸游
朝代：宋

paragraphs: 朔風吹雪飛萬里，三更蔌蔌鳴窗紙。
初疑天女下散花，復恐麻姑行擲米。
異哉凍硯已生冰，信矣重衾如潑水。
山中卧澗松竹折，庭前蔽地烏鳶死。
昨日之燠殊昏昏，桃李欲坼春滿園。
陰陽錯謬世或有，物窮則變古所言。
雖云明年幸一麥，凍餒溝壑知誰存。
嗚呼今夕之雪未足論，所憂明日𡾰嵼高塞門。